**Образложење награђених радова**

**Студенти који су освојили прво место: Андреј Филиповић и Сања Гвозденовић**

**Студент Правног факултета у Новом Саду Андреј Филиповић обрадио је тему „Експо: Будућност која је већ почела“.** Аутор рада на систематичан начин говори о историји светских изложби, хронолошки ређајући сва технолошка достигнућа која су у тим приликама представљена, стављајући тако и српски Експо у један шири друштвени, али и историјски контекст. Говори о томе какву шансу Експо даје његовој, младој генерацији, и шта ће ова изложба значити за нове нараштаје, те истиче да „млади мисле глобално, а делују локално“. Посебно наглашава да Експо није само место где се сусрећу нове технологије, већ где се повезују људи, културе и традиције, и где различитости управо повезују људе. Рад је информативан, прожет лепим реченицама, а посебну му драж даје то што спаја историјске чињенице са личним идејама и промишљањима. Цитати знаменитих научника му дају тежину и аутентичност, као и додатну вредност.

**Студенткиња Економског факултета у Новом Саду Сања Гвозденовић написала је рад на тему „Србија у светлу светских геополитичких промена“.** Ауторка је на озбиљан и студиозан начин обрадила ову важну тему, узимајући у обзир све актуелне чињенице, и то из више углова. Она користи интердисциплинарни приступ у којем се прожимају геополитика, економија и међународни односи. Текст је логички добро постављен, има јасну структуру и добру динамику, и садржајно је богат. У раду се ауторка правилно позива на изворе, али је јасно и да одлично познаје тему, што јој дозвољава да ова питања обради на исправан и темељан начин. Јасно је да добро разуме глобалне процесе, те да на један објективан начин успева да анализира позицију Србије у односу са великим силама.

**Студенти који су освојили друго место: Милица Шљиванчанин и Огњен Бојанић**

**Милица Шљиванчанин је ОЕБС-ов стипендиста мастер студија, а основне студије међународних односа завршила је на Факултету политичких наука.** Милица је ауторка рада на тему „Експо 2027: Будућност која је већ почела“. Она је написала озбиљан и стручан рад на тему специјализоване изложбе Експо 2027 која ће бити одржана у Београду, обрађујући ову тему из неколико кључних углова. Најпре говори о историјском значају изложби, затим о важности за Србију као земљу домаћина, као и о технологијама и различитим културама које ће изложба донети Републици Србији. Ауторка посебно наглашава управо како ова изложба отвара потпуно нове димензије за нашу земљу, те додаје да је то прилика да „сви грађани буду равноправни учесници у процесу националног развоја“. Ауторка истиче да се Експо 2027 на глобалном нивоу посматра као манифестација концепта „меке моћи“ према Џозефу Нају, те да утицај државе више није ограничен само економском или војном снагом, већ да су у том контексту значајни и култура, знање и иновације. Ауторка на самом крају рада правилно закључује да Експо 2027 није крајњи циљ, већ почетак нове етапе развоја. Како каже, то је прилика да покажемо шта значи савремена Србија – „Србија која не прати, већ води“. Стручан, јасан, озбиљан аналитички рад, у коме се прожимају емоција и понос због тога што је Србија домаћин ове престижне светске манифестације.

**Огњен Бојанић је студент мастер студија Правног факултета Универзитета у Београду који је написао рад на тему „Србија у светлу светских геополитичких промена“.** Аутор је на аналитички начин приступио овој теми, најпре обрађујући основне појмове, а затим и анализирајући неке основне чињенице када је реч о географском положају и уставном уређењу Републике Србије. Он затим анализира историјски, али и актуелни контекст када је реч о односима са САД, ЕУ, те са Русијом и Кином. Приметно је да аутор добро влада овом темом, те да истиче све кључне чињенице за њено квалитетно разумевање. Закључак је прожет патриотским набојем и емоцијама према својој земљи, што овом раду, који је до тада озбиљан и аналитичан, даје неочекиван, али леп завршетак.

**Студенти који су освојили треће место: Ивана Мацак и Драгана Делић**

**Ивана Мацак је студенткиња мастер академских студија на Филозофском факултету у Новом Саду.** Ауторка вешто повезује историјске, културне и духовне вредности српског народа, са савременим изазовима. Наглашавајући историјску тежину коју са собом носи Град Београд, она говори о његовој новој улози коју ће имати у будућности. Посебно је важно што наглашава хуманистички аспект Експо изложбе, а не само технолошка достигнућа, која ће на њој бити представљена. Обрађује и појмове као што су спорт и музика, што и јесте тема српског Експа и истиче да музика превазилази све видљиве границе човечанства. Кроз рад се прожимају емоција, патриотизам, понос, и на тај начин га додатно оплемењују. Ауторка закључује речима да „кад ветар почне да дува, ми не клечимо – ми ширимо једра“, повезујући тако крај рада са његовим почетком где истиче да „на раскрсницама вековних промена ветар најјаче дува“.

**Драгана Делић је студенткиња Факултета политичких наука у Бања Луци која је обрадила тему „Србија у светлу светских геополитичких промена“.** Ауторка јепрецизно анализирала сложене геополитичке процесе и њихов утицај на српски народ. Беспрекорним стилом и бритким језиком на вешт начин говори о „српском питању“ и о актуелном положају српског народа. Рад је прожет дубоким емотивним набојем, у којем ауторка није само објективни посматрач, већ се примећује и њена лична укљученост и борба. Она на снажан начин изражава националну свест. Истиче како је „српски народ и даље на нишану, само су методе постале софистицираније“. У закључку који је препун суровог реализма закључује да „није време ни за наивне илузије, ни за слепу веру у партнерства у којима се од нас тражи све, а не даје ништа“.